Εξοικονόμηση ενέργειας στα κτίρια, η σημασία των δασικών εκτάσεων στη βιοκλιματική άνεση και ο ρόλος της εκπαίδευσης
Authors: Γιάνναρου Σοφία 
Published: September 2021

Ένα από τα σημαντικότερα προβλήματα που πρέπει να αντιμετωπίσει σήμερα η ανθρωπότητα είναι η ρύπανση του περιβάλλοντος, λόγω της υπερκατανάλωσης συμβατικών μορφών ενέργειας, με τον κτιριακό τομέα να πρωτοστατεί, με αποτέλεσμα την αλλαγή στο κλίμα και στη φύση και την απειλή στη ζωή ανθρώπων, ζώων και φυτών. Στον κτιριακό τομέα, η συνειδητοποίηση της ανάγκης ελαχιστοποίησης της ενεργειακής κατανάλωσης οδήγησε στην προσπάθεια βελτίωσης της ενεργειακής συμπεριφοράς των κτιρίων με την εφαρμογή των αρχών της βιοκλιματικής αρχιτεκτονικής. Στόχος, είναι η εξασφάλιση συνθηκών θερμικής άνεσης στους χρήστες των κτιρίων, με την αξιοποίηση των ευνοϊκών κλιματικών συνθηκών που επικρατούν στην κάθε περιοχή. Επιδιώκεται, η αξιοποίηση ανανεώσιμων και ανεξάντλητων πηγών ενέργειας, όπως του ήλιου και του αέρα. Η δέσμευση της ηλιακής ακτινοβολίας και η προστασία από τους ψυχρούς ανέμους κατά τη διάρκεια του χειμώνα και η αξιοποίηση των δροσερών ανέμων καθώς και η προστασία από τις καυτές ακτίνες του ήλιου κατά τη διάρκεια του καλοκαιριού. Στην παρούσα διδακτορική διατριβή, αρχικά αναλύονται οι αρχές της βιοκλιματικής αρχιτεκτονικής καθώς και οι νομοθετικές ρυθμίσεις που εφαρμόστηκαν τα τελευταία χρόνια τόσο σε Ευρωπαϊκό όσο και σε εθνικό επίπεδο. Στη συνέχεια, με τη βοήθεια της μεθόδου Olgyay, πραγματοποιείται βιοκλιματική ανάλυση περιοχών της Ελλάδος με διαφορετικά κλιματικά χαρακτηριστικά και συγκεκριμένα για τις κλιματικές ζώνες Α, Β, Γ και Δ. Με τη βοήθεια των απαιτούμενων κλιματικών δεδομένων που προέρχονται από στοιχεία της Εθνικής Μετεωρολογικής Υπηρεσίας, σχεδιάζονται οι ποσοτικοί και ποιοτικοί βιοκλιματικοί χάρτες. Από την ανάλυση των βιοκλιματικών χαρτών καθορίζονται οι παθητικές στρατηγικές θέρμανσης και δροσισμού και στη συνέχεια εξάγονται πολυωνυμικές εξισώσεις δευτέρου και τρίτου βαθμού. Αυτές οι εξισώσεις χρησιμεύουν στον γρήγορο υπολογισμό των παθητικών θερμικών και ψυκτικών αναγκών για κάθε μήνα και για κάθε κλιματική ζώνη. Τα αποτελέσματα θα μπορούν να χρησιμοποιηθούν σε περιοχές με παρόμοιες κλιματικές συνθήκες. Επομένως, η εργασία αυτή μπορεί να αποτελέσει έναν οδηγό για τους σχεδιαστές των κτιρίων. Ανάλογα με την κλιματική ζώνη που εντάσσεται το κάθε κτίριο, θα γνωρίζουν τις παθητικές στρατηγικές θέρμανσης και ψύξης που πρέπει να εφαρμόσουν προκειμένου να εξασφαλιστούν συνθήκες θερμικής άνεσης στους ενοίκους των κτιρίων. Επίσης, στους στόχους της παρούσας διδακτορικής διατριβής, συμπεριλαμβάνεται και η διερεύνηση της σημασίας των δασών και γενικά της βλάστησης στη βιοκλιματική άνεση. Για το λόγο αυτό, συγκρίνονται οι χάρτες βιοκλιματικής άνεσης, σύμφωνα με τα κλιματικά δεδομένα που συλλέχθηκαν από μετεωρολογικούς σταθμούς στην περιοχή μελέτης, με τους χάρτες διανομής των δασικών περιοχών εντός αυτής και προσδιορίζονται οι πιο κατάλληλες από άποψη βιοκλιματικής άνεσης περιοχές, για την ανάπτυξη δραστηριοτήτων στη φύση, που διαδραματίζουν ζωτικό ρόλο στη ζωή των ανθρώπων, ιδιαίτερα κατά τη θερινή περίοδο. Τέλος, διερευνώνται τρόποι εκπαίδευσης μαθητών, φοιτητών, επαγγελματιών στον τομέα της δόμησης, καθώς και χρηστών των κτιρίων στην απόκτηση ενεργειακής συνείδησης έτσι ώστε να κατανοήσουν τις πολλαπλές ωφέλειες του βιοκλιματικού σχεδιασμού για το περιβάλλον και την οικονομία. Η βιοκλιματική αρχιτεκτονική, θα πρέπει να αποτελεί κανόνα και όχι εξαίρεση.